કર્ણાટકના બીદરમાં સોમવારે એક જનસભાને સંબોધિત કરવા પહોંચેલા રાહુલ ગાંધીએ પીએમ મોદી પર નિશાન સાધ્યુ. પીએમ મોદીના ગેસવાળા નિવેદન પર કટાક્ષ કરતા રાહુલ ગાંધીએ કહ્યુ કે મોદીજીનું રોજગાર મોડેલ એ છે કે યુવાનો પકોડા બનાવે અને તેના માટે ઈંધણ વ્યવસ્થા નાળાના ગેસમાંથી કરે. તમને જણાવી દઈએ કે એક ઈનોવેશન કાર્યક્રમમાં બોલતા પીએમ મોદીએ એક ઉદાહરણ આપ્યુ હતુ કે એક ચા વાળાએ નાળામાં પાઈપ નાખીને તેના ગેસથી ચા બનાવી હતી. રાહુલ ગાંધીએ કહ્યુ કે કર્ણાટક પાછા આવીને આજે મને ખૂબ ખુશી થઈ રહી છે. પીએમ મોદીએ દેશના કરોડો યુવાનોને નોકરી આપવાનું વચન આપ્યુ હતુ. પરંતુ હવે સલાહ આપી રહ્યા છે કે નાળામાં પાઈપ લગાવીને ગેસ કાઢો અને ઢાબા પર પકોડા બનાવો. આ નરેન્દ્ર મોદીજીની યુવાનોને રોજગાર આપવાની રણનીતિ છે. ચૂંટણીમાં અમે કહ્યુ હતુ કે કર્ણાટકમાં જેવી કોંગ્રેસની સરકાર આવશે અમારુ પહેલુ કામ ખેડૂતોનુ દેવુ માફ કરવાનું હશે. જે અમે કીધુ હતુ તે અમે કર્યુ.